Engang cirkus, altid cirkus. Selv om Katja Schumann har nået pensionsalderen, så har hun ingen planer om at stoppe med at optræde med sine heste. - Jeg kan slet ikke undvære cirkus, og har store planer med den nedlagte landejendom, som jeg har købt uden for Løkken, fortæller Katja Schumann. Her vil hun samle familiemedlemmer fra hele Europa. Mange af dem er artister, og kommer fra Schumann-familien, der i 150 år havde cirkus i blandt andet Cirkusbygningen i København. Udover optræden i manegen er det også planen at udstille effekter, der er samlet gennem 150 års cirkusliv. Katja Schumann blev allerede berømt, da hun var barn, og har i flere årtier henrykket publikum med sine evner som rytter og hestedressør.

Referat:
Har man først oplevet cirkuslivet, så kan det være svært at lægge bag sig. Og cirkusprinsessen Katja Schumann har ikke planer om at stoppe sin karriere som cirkusartist.